
	Νέος Κύκλος διαλέξεων

«Προς την Επανάσταση

και τη συγκρότηση του Ελληνικού Κράτους».

--------------------------------------------------------------------------------------

Η Οθωμανική Αυτοκρατορία και οι Χριστιανοί μέσα σ' αυτήν:
 από τις απαρχές μέχρι την κρίση του 17ου αιώνα

Διάλεξη Φωκίωνα Κοτζαγεώργη
στο Σπίτι της Κύπρου

Το Σπίτι της Κύπρου και η Εταιρεία Μελέτης Έργου Ιωάννη Καποδίστρια, στο πλαίσιο του νέου κύκλου διαλέξεων που ξεκίνησε τον Ιανουάριο του 2016, με τον γενικό τίτλο: «Προς την Επανάσταση και τη συγκρότηση του Ελληνικού Κράτους», συνδιοργάνωσαν, τη Δευτέρα 7 Μαρτίου 2016, στο Σπίτι της Κύπρου, τη διάλεξη του Επίκουρου Καθηγητή Νεοελληνικής Ιστορίας του Αριστοτελείου Πανεπιστημίου Θεσσαλονίκης κ. Φωκίωνα Κοτζαγεώργη με θέμα Η Οθωμανική Αυτοκρατορία και οι Χριστιανοί μέσα σ' αυτήν: από τις απαρχές μέχρι την κρίση του 17ου αιώνα. 
Η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου και ο Νομικός, Ιστορικός, ιδρυτής και Πρόεδρος της Εταιρείας Μελέτης Έργου Ιωάννη Καποδίστρια κ. Ανδρέας Κούκος καλωσόρισαν, στο Σπίτι της Κύπρου, τους παρευρισκομένους και παρουσίασαν τον ομιλητή.

Ο κ. Κοτζαγεώργης με ευσύνοπτο και εύληπτο τρόπο αναφέρθηκε στην ίδρυση και τους γενικούς παράγοντες διαμόρφωσης του πρώιμου οθωμανικού κράτους, την εξέλιξη του πολιτεύματος, τους θεσμούς και τη διοίκηση. Συνοψίζοντας στην πρώτη ενότητα της εισήγησής του είπε ότι το οθωμανικό παράδειγμα ήταν μια σύνθεση τουλάχιστον τριών πολιτισμικών και πολιτικών παραδόσεων, βυζαντινών, τουρκομανικών και ισλαμικών εξίσου. Στο δεύτερο σκέλος της διάλεξής του παρουσίασε αναλυτικά τη θεσμική εικόνα των χριστιανών μέσα στην οθωμανική αυτοκρατορία. Ολοκληρώνοντας υπογράμμισε ότι οι χριστιανοί επωφελήθηκαν από την ήπια ενσωμάτωσή τους στις οθωμανικές δομές, εκμεταλλεύτηκαν τις προσφερόμενες, από το κράτος, δυνατότητες σε όλα τα επίπεδα, διατήρησαν έναν ζωτικό χώρο κοινωνικο-οικονομικά και πολιτισμικά σε μια ολοένα αυξανόμενη ισλαμική αυτοκρατορία και αποκόμισαν οικονομικά οφέλη από την εξωστρέφεια που τους έδινε η θάλασσα σε σχέση με τους μη-μουσουλμάνους υπηκόους. 
Μετά το πέρας της διάλεξης ακολούθησε συζήτηση με τη συμμετοχή του ακροατηρίου.

Ο Φωκίων Κοτζαγεώργης είναι Επίκουρος Καθηγητής Νεοελληνικής Ιστορίας με έμφαση στην πρώιμη Τουρκοκρατία στο Α.Π.Θ. Οι σπουδές του σε προπτυχιακό και μεταπτυχιακό επίπεδο έγιναν στο Τμήμα Ιστορίας και Αρχαιολογίας του Α.Π.Θ., απ’ όπου έλαβε και το διδακτορικό δίπλωμα με ειδίκευση στην Τουρκολογία. Από το 2002 υπηρετεί στο ίδιο τμήμα αρχικά ως Λέκτορας και στη συνέχεια ως Επίκουρος Καθηγητής Νεοελληνικής Ιστορίας. Έχει γράψει τρία βιβλία και περί τα 40 άρθρα σε επιστημονικά περιοδικά. Έχει συμμετάσχει σε διάφορα ελληνικά και διεθνή επιστημονικά συνέδρια και ερευνητικά προγράμματα. Είναι συν-συγγραφέας ενός ακαδημαϊκού ηλεκτρονικού εγχειριδίου με θέμα: «Ιστορία του Ελληνισμού κατά τη διάρκεια της οθωμανικής πολιτικής κυριαρχίας». Τα ερευνητικά ενδιαφέροντά του κινούνται γύρω από τις εξής θεματικές: Οι χριστιανοί κατά την οθωμανική περίοδο - Ιστορία των οθωμανικών πόλεων - Ιστορία των πληθυσμών και του χώρου κατά την πρώιμη νεότερη εποχή - Κοινωνική και οικονομική ιστορία του ελληνικού χώρου κατά την οθωμανική περίοδο.
Η εκδήλωση πραγματοποιήθηκε με την ευγενή στήριξη της AEGEAN ως επίσημου χορηγού αερομεταφορών.

